《赠沈元材》
明代·陆粲

迢迢远行客，驱车蓟城隈。蓟城何郁纡，前有万古台。

昔时燕昭王，千金收逸才。英风洒六合，霸业何雄哉。

往事久消歇，遗墟满蒿莱。无人市骏骨，騄駬空虺隤。

烈士多苦心，行歌相顾哀。仗剑出国门，白日飞黄埃。

援琴为子弹，弦急商声催。一为黄鹄调，恻怆摧中怀。

作者简介：（1494—1551）明苏州府长洲人，字子余，一字浚明，号贞山。嘉靖五年进士。官工科给事中，敢直言。以争张福(旧作“张福达”)狱，下诏狱廷杖。寻上疏论张璁、桂萼专擅朝事，谪贵州都镇驿丞，迁永新知县，以念母乞归。有《左传附注》、《春秋胡氏传辨疑》、《左氏春秋镌》、《陆子余集》。